"וַיַּעַשׂ לָהּ אֶת נִדְרוֹ אֲשֶׁר נָדָר": עיון בסיפור בת יפתח 

הצעת הנחיה:
מבוא:
הסיפור המקראי: דף הלימוד עוסק בדמותה של בת יפתח המופיעה בספר שופטים פרק יא. מדובר בסיפור טרגי שבו משלמת בת יפתח מחיר כבד על גחמתו, פזיזותו ונדרו של אביה. המאפיינים הטרגיים מודגשים בכתוב: הבת יוצאת 'בתופים ובמחולות' אל אביה השב מן המלחמה, והכתוב מדגיש: 'ורק היא יחידה, אין לו ממנו בן או בת' (פסוק לד). הקוראים, שכבר מודעים לנדר של יפתח, מבינים את כיוון העלילה ויודעים כי אומללה זו עתידה להיות קורבן התודה של האב, אך היא עדיין איננה מודעת לגודל האסון. כשהאב רואה כי בתו יוצאת לפניו הוא קורע את בגדיו ונושא קינה, אך לא מתכוון להפר את הנדר. בתו, שהכתוב מדגיש כי היא 'לא ידעה איש' (פסוק לט) משלמת את המחיר. לפי פשט הכתוב היא מקבלת את גזר הדין בצייתנות ורק מבקשת 'לרדת אל ההרים' עם רעותיה ו'לבכות על בתוליה' (פסוק לז). בתום שני חודשי האבל יפתח 'עשה לבתו כנדרו' (פסוק מ) ומועד זה הפך בקרב בנות ישראל זמן 'לתנות לבת יפתח ארבעת ימים בשנה' (פסוק מ).
הסיפור מעלה תהיות רבות: מדוע לא יכול היה יפתח לחזור בו מנדרו? מה מסמלת צייתנותה של בתו? מה מסמלים שני חודשי האבל על הבתולין? מה מעיד סיפור יוצא דופן זה על יפתח כמנהיג, ועל תקופת השופטים בכללה? 
בת יפתח בשירה העברית במאה התשע-עשרה והעשרים: סיפורה המסתורי של בת יפתח, שאפילו לא זוכה להיקרא בשמה, משך אליו פרשנויות, מדרשים ושירים. בלימוד זה נעיין בשלושה שירים: קטע משירו של שאול טשרניחובסקי: 'בת יפתח הגלעדי'; קטע משירו של יצחק שלו 'בת יפתח'; ושירו של ג'ורג' גורדון ביירון 'בת יפתח בטרם מותה'. נראה כי בשירים של טשרניחובסקי ושלו מוצגת בת יפתח כמי שמקבלת על עצמה את גזר הדין ומבכה על בתוליה, אך משלימה עם גזר דינה. שני השירים אינם מבקרים את יפתח על מעשיו. השיר של ביירון גם הוא אינו מבקר את יפתח, אלא מהלל ומשבח את בתו, גיבורה בת גיבור, אשר מוכנה להקריב עצמה בגאווה ו'בלב שמח' על מזבח ההצלחה הצבאית של אביה. בשלושת השירים משלימה בת יפתח עם גזר דינה ובשנים מהם (שלו ובירון) מתואר אביה יפתח כגיבור.בנקודה זו נציין כי כל שלושת השירים נכתבו בידי גברים מימי היישוב העברי, ואולי הם משקפים את תקופתם שבה היה ברור כי ניצחון בקרב גובה קורבנות שווא
בת יפתח במדרשים: מדרש תנחומא ממלא את דמותה השטוחה של בת יפתח ולא מציג אותה ככנועה או כמי שמקריבה עצמה ברצון, אלא כלמדנית, דברנית וידענית, אשר אינה מוכנה להשלים עם גזר דינה האכזר, ושולפת מול אביה, שמתואר 'שלא היה בן תורה', פסוקים ותקדימים הלכתיים שיאפשרו לו להפר את נדרו, אך הוא בשלו. בעלי המדרש מבקרים בגלוי את יפתח ואף תולים את דם בתו בו ובפינחס בן אלעזר, אשר לפי המסורת היה המנהיג הדתי באותה תקופה, ועל כן מחובתו היה להתיר את הנדר. לפי המדרש, רק הגאווה של פינחס ושל יפתח היא שמנעה מהם להתיר את הנדר וגררה אחריה את אסונה של הבת. לא עמדה פמיניסטית הנחתה את בעלי המדרש, אלא הביקורת כלפי יפתח והתנהלותו הכוחנית כאן ובמקומות נוספים. את הביקורת הם השמיעו דרך קורבנו, בתו, שדמותה עוצבה כאקטיבית, חכמה  ואמיצה. 
רבקה לוביץ כותבת מדרשים מודרניים מנקודת מבט נשית. במדרש שכתבה על בת יפתח היא הפכה אותה, לאחר מותה, ל'תנות' - דמות שמימית היושבת לרגלי השכינה ומְתַנָּה באוזניה את צרותיהן של בנות ישראל, מתפללת בעבורן ומלמדת עליהן זכות. בכך מעניקה לוביץ לבת יפתח האנונימית שם, קול ותפקיד על-דורי.

אופן הלימוד:
פתיחה ולימוד (כשעה): נפתח את הלימוד בקריאה משותפת של המקור בספר שופטים פרק יא,תוך התייחסות לשאלות המנחות. המנחים ינהלו את הדיון וידגישו את המאפיינים הטרגיים בסיפור בת יפתח. כדאי להכין מראש דף גדול / לוח שעליו נכתוב כיצד מצטיירת דמותה של בת יפתח מפשט הכתוב (צייתנית, עצובה, מקבלת את גזר הדין, בת נאמנה, קורבן פסיבי). לאחר מכן, בהתחשב בגודל הקבוצה ובשיקול המנחים, ניתן להתחלק לקבוצות לימוד, ולחלופין, להישאר בקבוצה הגדולה ולקרוא יחדיו את הטקסטים, תוך התייחסות לשינויים החלים בדמותה של בת יפתח במקרא, במדרש בשירה ובמדרש המודרני.
סיכום ודיון (כחצי שעה): בתום הלימוד המשותף נפתח דיון קבוצתי סביב השאלות הבאות:
•	מה דעתכם על דבקותו של יפתח בנדרו?
•	כיצד אתם מפרשים את בקשתה של בת יפתח ללכת ולבכות על בתוליה?
•	מה לדעתכם משמעות המילים 'ותהי חוק בישראל' (פסוק לט)?
•	עם איזו דמות של בת יפתח הזדהיתם? בת יפתח התנ"כית, בת יפתח בשירה, בת יפתח במדרש, או 'תנות'. מדוע? איזו דמות קרובה יותר לפשט הכתוב?
•	מה היו המניעים של המשוררים והדרשנים לבנות את דמותה של בת יפתח באופן זה דווקא?
•	מהי משמעות העובדה שבת יפתח לא מוזכרת בשמה? מה משמעות נתינת השם 'תנות' לבת יפתח?
•	איזה שם אתם הייתם מעניקים לבת יפתח?
•	איך אלוהים, שלכאורה היה שותף בנדר של יפתח, אִפשר לבת יפתח לצאת ראשונה מהבית?